พ่อสร้างลูกเรียนรู้ พร้อมขยายสู่ชุมชนอย่างยั่งยืน ด้วยหลักปรัชญาของเศรษฐกิจพอเพียง
สกู๊ป พ่อสร้างลูกเรียนรู้พร้อมขยายสู่ชุมชนอย่างยั่งยืน 
พระบาทสมเด็จพระปรมินทรมหาภูมิพลอดุลยเดช ทรงเป็นพระมหากษัตริย์ที่ทรงทุ่มเทพระวรกายเพื่อให้พสกนิกรชาวไทยได้อยู่อย่างมีความสุขภายใต้ร่มพระบารมี โดยมีพระราชดำริและพระราชดำรัสต่างๆ ออกมาอย่างมากมาย เพื่อให้ทุกคนได้เรียนรู้และน้อมนำไปประพฤติปฏิบัติใช้ในชีวิตประจำวัน และสำนักงานประชาสัมพันธ์จังหวัดนครพนม ในฐานะตัวแทนกรมประชาสัมพันธ์ ที่มีภารกิจในการประชาสัมพันธ์สร้างการรับรู้ในข้อมูลข่าวสารที่ถูกต้องให้กับพี่น้องประชาชน ทำให้ทุกคนมีโอกาส มีการพัฒนาคุณภาพชีวิตของตนเองและครอบครัวที่ดีขึ้น จึงได้นำเครือข่ายประชาสัมพันธ์และเจ้าหน้าที่ รวม 48 คน เดินทางไปศึกษาและเรียนรู้หลักปรัชญาของเศรษฐกิจพอเพียง ณ ศูนย์ศึกษาการพัฒนาภูพานอันเนื่องมาจากพระราชดำริ จังหวัดสกลนคร เพื่อน้อมนำมาปรับใช้ในชีวิตประจำวัน รวมทั้งเผยแพร่ประชาสัมพันธ์ ขยายผลต่อยังประชาชนในจังหวัดนครพนม ให้ทุกคนสามารถนำไปสร้างเป็นแหล่งอาหาร เป็นอาชีพ และเป็นรายได้ให้กับตนเองและครอบครัว นำมาซึ่งความสุขอย่างยั่งยืนของคนในชุมชน 
นายวรศักดิ์ ภูเวียงจันทร์ ประธาน อป.มช. ประจำปี 2560 กล่าวว่า ในฐานะตัวแทน อป.มช. หรืออาสาสมัครประชาสัมพันธ์ชุมชนและหมู่บ้าน ได้เข้ามาเห็นและเรียนรู้เกี่ยวกับกิจกรรมของโครงการพระราชดำริ ทั้งการประมง การปศุสัตว์ และการเกษตร เช่น การประมงก็จะเห็นการเพาะพันธุ์ปลา ปลาแปลงเพศ การเลี้ยงปลาในบ่อดิน การเลี้ยงกบในบ่อคอนโด ซึ่งผู้ที่สนใจสามารถมาเข้าคอร์ดอบรมกับเจ้าหน้าที่ได้ตามห่วงเวลาที่ทางโครงการจัดให้ ส่วนการปศุสัตว์ก็ได้เห็นการเลี้ยงไก่ดำภูพาน ซึ่งถือเป็นลิขสิทธิ์ของที่นี่ที่ได้คิดค้นขึ้นมา การเลี้ยงโคเนื้อ โคนม การเลี้ยงกวาง การปลูกหญ้าเพื่อเป็นอาหารของสัตว์ที่เลี้ยง ส่วนด้านกสิกรรม หรือการเกษตรก็ได้เห็นและเรียนรู้จากวิทยากร เช่น การเพาะเห็ดฟาง ซึ่งมีวัสดุไม่กี่อย่างก็สามารถทำได้แล้ว เพียงมีตะกร้า วัสดุในพื้นบ้านเรา มีฟาง มีหัวเชื้อที่หาซื้อได้ที่ร้านการเกษตรในพื้นที่ ก็สามารถเพาะทานเองได้ด้วยขั้นตอนง่ายๆ ส่วนการเพาะปลูกพืชชนิดต่างๆ ที่มีการนำเอาวิธีทางธรรมชาติมาใช้ การไล่แมลงก็เพียงนำสาร EM มาผสมกับน้ำตาล จากนั้นก็นำขวดพลาสติกมาตัดเป็นกรวยภาชนะใส่ไปวางดักแมลงได้แล้ว ซึ่งช่วยในการลดต้นทุนการผลิตได้เป็นอย่างดีถ้าทุกคนทำตาม ซึ่งสิ่งที่ได้รับในวันนี้จะมีการนำไปขยายผลต่อให้พี่น้องประชาชนในชุมชนได้รับทราบ เช่น การเล่าแบบปากต่อปาก เพราะในทุกหมู่บ้านจะมีตัวแทนอยู่ประมาณ 2 คน และอีกช่องทางคือการจัดรายการวิทยุ ก็จะได้นำข้อมูลข่าวสารที่ได้มาเห็น มาเรียนรู้ ไปบอกกล่าวในรายการให้ทุกคนได้ฟัง ซึ่งต้องเกิดประโยชน์อย่างแน่นอน เพราะปัจจุบันเราต้องหันกลับมาพอเพียง การปลูกเองสำหรับบริโภคหลังจากนั้นเราก็นำไปขายได้ด้วย ซึ่งจะเป็นการปรับตัวในการใช้ทรัพยากรที่มีอยู่ในพื้นที่เราให้เกิดประโยชน์สูงสุด ทั้งไม่ต้องพึ่งพาเทคโนโลยีมากมายจนเกินไปนัก